Parlement ontaard in chaos oor Phala Phala-kwessieRamaphosa was nie self verteenwoordig tydens die sitting nie en het aanlyn vrae geantwoord (Foto: Siyabulela Duda) Die parlement het Dinsdag weer in chaos ontaard – dié keer oor pres. Cyril Ramaphosa se reaksie op vrae oor die diefstal by sy Phala Phala-wildsplaas. Ramaphosa het aanlyn vrae geantwoord. EFF-LP’s wou net oor een kwessie antwoorde hê, naamlik die Phala Phala-sage. Sekere van die party se LP’s is deur die parlementêre beskermingsdienste uit die sitting verwyder nadat hulle herhaaldelik punte van orde geopper en vrae oor Phala Phala probeer vra het. “Soos ek voorheen aangedui het in geskrewe antwoorde aan parlementslede, in die debat oor die presidensie se begroting en in verklarings op verskeie openbare platforms, staan ek gereed om saam te werk met enige ondersoeke oor hierdie aangeleentheid,” het Ramaphosa gesê toe hy uiteindelik op die kwessie geantwoord het. Sommige EFF-LP’s is uit die sitting verwyder “Ek het gereageer, en sal voortgaan om te reageer, op al die vrae wat deur die betrokke owerhede aan my gestel is. “Hoewel daar duidelik individue en organisasies is wat politieke myle uit hierdie kwessie wil kry, is die gepaste reaksie dat die reg sy gang moet gaan. “Dit is noodsaaklik dat die behoorlike proses gevolg word, waaronder die artikel 89-proses wat die parlement self begin het.” Sommige LP’s van opposisiepartye was egter steeds nie gelukkig met Ramaphosa se antwoord nie en dit het tot bekgevegte met ANC-LP’s gelei voor die parlement verdaag het. ‘Ramaphosa breek parlement nes Zuma’ John Steenhuisen, leier van die DA. (Foto: Twitter) John Steenhuisen, DA-leier, het ná Dinsdag se chaotiese sitting in ŉ verklaring gesê Ramaphosa se volstrekte weiering om ŉ vraag oor die Phala Phala-sage te beantwoord, is onherkenbaar van die gruwels wat Suid-Afrikaners in die Zuma-era gesien het. “Weereens ontduik ŉ ANC-president aanspreeklikheid ten koste van ons toesighoudende instellings, en uiteindelik ten koste van die Suid-Afrikaanse demokrasie self.” Volgens Steenhuisen het Nosiviwe Mapisa-Nqakula, die huidige speaker, ook tydens die sitting gewys dat sy nie anders is as haar voorgangers tydens die Zuma-era nie. “Die speaker het vir ure aaneen parlementêre reëls en prosesse verontagsaam deur LP’s te verbied om pres. Ramaphosa tereg oor Phala Phala te ondervra.” Ramaphosa het volgens Steenhuisen ook gewys dat hy niks anders is as enige ander ANC-kader wat ontplooi is om dit wat oor is van Suid-Afrika se instellings te vernietig nie. “Byna vyf jaar ná Zuma van die amp onthef is, en ná een van die omvattendste ondersoeke na wydlopende en onbelemmerde korrupsie onder ANC-geborgde staatskaping in die Zondo-verslag, ervaar Suid-Afrikaners kommerwekkende déjà vu.”